## Rješenje kojim se Trgovačkom društvu Europapress holding d.o.o. Zagreb, odobrava objavljivanje ponude za preuzimanje javnog dioničkog društva Slobodna Dalmacija d.d. Split

### NN 100/2006 (13.9.2006.), Rješenje kojim se Trgovačkom društvu Europapress holding d.o.o. Zagreb, odobrava objavljivanje ponude za preuzimanje javnog dioničkog društva Slobodna Dalmacija d.d. Split

# HRVATSKA AGENCIJA ZA NADZOR FINANCIJSKIH USLUGA

**2304**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05)
te članka 13. stavak 2. Zakona o preuzimanju dioničkih društava (»Narodne
novine« broj 84/02, 87/02 i 120/02), Uprava Hrvatske agencije za nadzor
financijskih usluga, temeljem Zahtjeva trgovačkog društva EUROPAPRESS HOLDING
d.o.o., Zagreb, Koranska 2, zastupanog po opunomoćeniku, trgovačkom društvu
ZAGREBAČKA BANKA d.d., Zagreb, Paromlinska 2, koje zastupaju ovlašteni
zaposlenici, za odobrenje objavljivanja ponude za preuzimanje javnog dioničkog
društva SLOBODNA DALMACIJA d.d., Split, Ulica Hrvatske mornarice 4, na sjednici
održanoj 7. rujna 2006. godine, donijela je

## RJEŠENJE

1. Trgovačkom društvu EUROPAPRESS HOLDING d.o.o., Zagreb, Koranska 2, odobrava
se objavljivanje ponude za preuzimanje javnog dioničkog društva SLOBODNA
DALMACIJA d.d., Split, Ulica Hrvatske mornarice 4.
2. Ovo Rješenje objavit će se u »Narodnim novinama«.

```
Obrazloženje
```

I/ Trgovačko društvo EUROPAPRESS HOLDING d.o.o., Zagreb, Koranska 2 (dalje u
tekstu: Ponuditelj), zastupano po opunomoćeniku, trgovačkom društvu ZAGREBAČKA
BANKA d.d., Zagreb, Paromlinska 2, koje zastupaju ovlašteni zaposlenici,
podnijelo je Hrvatskoj agenciji za nadzor financijskih usluga (dalje u tekstu:
Agencija), dana 21. kolovoza 2006. godine, temeljem odredbe članka 13. stavak 1.
Zakona o preuzimanju dioničkih društava (dalje u tekstu: Zakon), Zahtjev za
odobrenje objavljivanja ponude za preuzimanje trgovačkog društva SLOBODNA
DALMACIJA d.d., Split, Ulica Hrvatske mornarice 4 (dalje u tekstu: Izdavatelj) i
dokumentaciju u privitku.
Nakon izvršenog uvida u Zahtjev za odobrenje objavljivanja ponude za preuzimanje
i priloženu dokumentaciju, Agencija je 22. kolovoza 2006. godine, od Ponuditelja
zatražila izmjene i dopune dokumentacije.
Posljednju dopunu i izmjenu dokumentacije uz Zahtjev za odobrenje objavljivanja
ponude za preuzimanje, Agencija je zaprimila 25. kolovoza 2006. godine.
II/ Izdavatelj je javno dioničko društvo, sukladno odredbama članka 114. stavak
1. točka 2. Zakona o tržištu vrijednosnih papira (»Narodne novine« broj 84/02) i
članka 14. Pravilnika o sadržaju i obliku financijskih i poslovnih izvješća
javnih dioničkih društava (»Narodne novine« broj 118/03).
Uvidom u podatke sudskog registra na internetu utvrđeno je da temeljni kapital
Izdavatelja iznosi 154.266.600,00 kuna.
Uvidom u podatke Središnje depozitarne agencije d.d., Zagreb, utvrđeno je da je
Izdavatelj na zadnji dan u mjesecu travnju, svibnju i lipnju 2006. godine, imao
više od 100 dioničara.
III/ Uvidom u predmet Agencije Klasa: 450-08/06-13/83, utvrđeno je da je obveza
objavljivanja ponude za preuzimanje Izdavatelja, sukladno odredbama članka 5.
stavak 3. Zakona, za Ponuditelja nastala 3. kolovoza 2006. godine, kada je
Ponuditelj u »Narodnim novinama« i u »Jutarnjem listu« objavio namjeru
objavljivanja ponude za preuzimanje Izdavatelja.
Ponuditelj raspolaže s ukupno 1.083.382 dionica Izdavatelja, što predstavlja
70,23% učešća u temeljnom kapitalu Izdavatelja, te daje 70,23% od ukupnog broja
glasova koje daju dionice Izdavatelja s pravom glasa.
IV/ Cijena po kojoj Ponuditelj nudi otkup dionica u ponudi za preuzimanje iznosi
132,54 kune po dionici. Prema podacima dostupnima Agenciji i dokumentaciji
priloženoj uz Zahtjev za odobrenje objavljivanja ponude za preuzimanje, najviša
cijena po kojoj je Ponuditelj stjecao dionice Izdavatelja s pravom glasa u
razdoblju od jedne godine prije dana objavljivanja ponude za preuzimanje iznosi
100,00 kuna po dionici. Prema podacima Zagrebačke burze d.d., Zagreb,
dostavljenim na zahtjev Agencije (u predmetu: klasa: 450-08/06-13/83), na
Zagrebačkoj burzi u zadnja tri mjeseca prije nastanka obveze objavljivanja
ponude za preuzimanje ostvarena je prosječna cijena od 132,54 kune. Dionice
Izdavatelja ne kotiraju na Varaždinskoj burzi. Slijedom svega navedenog,
utvrđeno je da je cijena izražena u ponudi za preuzimanje u iznosu od 132,54
kune po dionici, utvrđena u skladu s odredbama članka 15. stavci 3.-6. Zakona.
V/ Ponuditelj raspolaže s 1.083.382 redovne dionice Izdavatelja, a temeljni
kapital Izdavatelja podijeljen je na 1.542.666 redovnih dionica, svaka u
nominalnom iznosu od 100,00 kuna. Novčana sredstva potrebno je osigurati
sukladno odredbi članka 9. stavak 1. Zakona, za plaćanje preostalih 459.284
dionice Izdavatelja s pravom glasa, u iznosu od najmanje 60.873.501,36 kune.
Uvidom u Garanciju br. 0604004534 koju je 21. kolovoza 2006. godine u korist
svih dioničara Izdavatelja izdala ZAGREBAČKA BANKA d.d., Sektor velikih sustava
i financijskih institucija, Segment veliki sustavi, Grupa veliki sustavi IV,
Zagreb, Savska 60, s rokom važenja do isteka 15-og dana od dana isteka roka za
plaćanje dionica ili plaćanja depozitaru dužne cijene za sve pohranjene dionice,
ovisno o tomu koji rok nastupi ranije, utvrđeno je da je Ponuditelj osigurao
sredstva u iznosu od 60.875.480,59 kuna.
VI/ Nadalje, utvrđeno je da su uz Zahtjev za odobrenje objavljivanja ponude za
preuzimanje, priložene potvrde o plaćenoj administrativnoj pristojbi i naknadi,
sukladno odredbi članka 4. stavak 1. točka 1. Pravilnika o vrsti i visini
naknada i administrativnih pristojbi Hrvatske agencije za nadzor financijskih
usluga (»Narodne novine« broj 45/06).
VII/ Budući da je Ponuditelj dostavio tekst ponude za preuzimanje sastavljen
sukladno odredbi članka 12. stavka 1. Zakona, te dokumentaciju propisanu
odredbom stavka 2. istoga članka Zakona, odlučeno je kao u izreci.
VIII/ Temeljem odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Rješenja.

Klasa: UP/I-450-08/06-10/40
Urbroj: 326-111/06-4
Zagreb, 7. rujna 2006.

Predsjednik Uprave
**Ante Samodol,** v. r.

Rješenje, NN 100/2006-2304
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)